Oznámenie určené subjektu s názvom Islamic State In Iraq And the Levant In South-East Asia (ISIL-SEA, ISIL-South East Asia), ktorý bol vykonávacím nariadením Komisie (EÚ) 2023/249 pridaný do zoznamu podľa článkov 2, 3 a 7 nariadenia Rady (ES) č. 881/2002 z 27. mája 2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida

(2023/C 43 I/01)

1. V rozhodnutí Rady (SZBP) 2016/1693 ( 1 ) sa Únia vyzýva, aby zmrazila finančné prostriedky a hospodárske zdroje členov organizácií ISIL (Dá’iš) a al-Káida a ďalších s nimi spojených jednotlivcov, skupín, podnikov a subjektov uvedených v zozname vyhotovenom podľa rezolúcií BR OSN č. 1267 (1999), č. 1333 (2000) a č. 2253(2015), ktorý má pravidelne aktualizovať výbor OSN zriadený podľa rezolúcie BR OSN č. 1267 (1999) (ďalej len „sankčný výbor“). Zoznam vyhotovený týmto výborom OSN zahŕňa: — ISIL (Dá’iš) a al-Káidu, — fyzické alebo právnické osoby, subjekty, orgány a skupiny spojené s ISIL (Dá’išom) a al-Káidou, ako aj — právnické osoby, subjekty a orgány, ktoré sú vlastnené alebo kontrolované uvedenými osobami, subjektmi, orgánmi a skupinami alebo ktoré uvedené osoby, subjekty, orgány a skupiny podporujú. Činy alebo aktivity, ktoré naznačujú, že osoba, skupina, podnik alebo subjekt sú „spojené“ s ISIL (Dá’išom) a al-Káidou, zahŕňajú: a) účasť na financovaní, plánovaní, napomáhaní, príprave alebo páchaní činov alebo aktivít ISIL (Dá’išu) a al-Káidy alebo ktorejkoľvek jej bunky, pobočky, frakčnej alebo odvodenej skupiny, alebo vykonávanie uvedeného v spojení s nimi, pod ich menom, v ich mene alebo na ich podporu; b) dodávanie, predaj alebo prevoz zbraní a súvisiaceho materiálu ktorejkoľvek z nich; c) nábor osôb pre ktorúkoľvek z nich alebo d) inú podporu činov alebo aktivít ktorejkoľvek z nich.

2. Sankčný výbor 27. januára 2023 schválil pridanie záznamu o subjekte s názvom Islamic State In Iraq And the Levant In South-East Asia (ISIL-SEA, ISIL-South East Asia) do zoznamu sankčného výboru pre ISIL (Dá’iš) a al-Káidu. Islamic State In Iraq And the Levant In South-East Asia (ISIL-SEA, ISIL-South East Asia) môže ombudsmanovi OSN kedykoľvek predložiť spolu s podpornou dokumentáciou žiadosť o prehodnotenie rozhodnutia zaradiť ho do uvedeného zoznamu OSN. Takúto žiadosť treba zaslať na adresu: United Nations – Office of Ombudsperson Room DC2-2206 New York, NY 10017 United States of America Tel. +1 2129632671 Fax +1 2129631300/3778 E-mail: ombudsperson@un.org Viac informácii možno nájsť na webovej stránke: https://www.un.org/securitycouncil/sanctions/1267/aq_sanctions_list/procedures-for-delisting.

3. V nadväznosti na rozhodnutie OSN uvedené v bode 2 prijala Komisia vykonávacie nariadenie (EÚ) 2023/249 ( 2 ) , ktorým sa mení príloha I k nariadeniu Rady (ES) č. 881/2002 z 27. mája 2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá’iš) a al-Káida ( 3 ) . Touto zmenou podľa článku 7 ods. 1 písm. a) a článku 7a ods. 1 nariadenia (ES) č. 881/2002 sa do zoznamu v prílohe I k uvedenému nariadeniu (ďalej len „príloha I“) pridáva: Islamic State In Iraq And the Levant In South-East Asia (ISIL-SEA, ISIL-South East Asia). Podľa nariadenia (ES) č. 881/2002 sa na osoby a subjekty zaradené do prílohy I vzťahujú tieto opatrenia: (1) zmrazenie všetkých finančných prostriedkov a hospodárskych zdrojov, ktoré priamo alebo nepriamo patria osobám alebo subjektom uvedeným v prílohe I, alebo sa priamo alebo nepriamo nachádzajú v ich vlastníctve, držbe alebo pod ich kontrolou, a to aj prostredníctvom tretej strany, ktorá koná v ich mene alebo na ich príkaz, a (všeobecný) zákaz priamo alebo nepriamo sprístupňovať finančné prostriedky alebo hospodárske zdroje osobám alebo skupinám uvedeným v zozname alebo v ich prospech (články 2 a 2a); ako aj (2) zákaz priamo alebo nepriamo poskytovať technické poradenstvo, pomoc alebo odbornú prípravu súvisiacu s vojenskými činnosťami, najmä odbornú prípravu a pomoc súvisiacu s výrobou, údržbou a používaním zbraní a súvisiaceho materiálu všetkého druhu ktorejkoľvek osobe alebo subjektu uvedeným v prílohe 1 (článok 3).

4. V článku 7a nariadenia (ES) č. 881/2002 sa stanovuje postup preskúmania, ktorý osobe alebo subjektu uvedeným v zozname umožňuje vyjadriť stanovisko k danej záležitosti. Ak sú predložené pripomienky, Komisia na ich základe preskúma svoje rozhodnutie zaradiť osobu alebo subjekt do prílohy I k nariadeniu (ES) č. 881/2002. Osoby a subjekty, ktoré boli nariadením (EÚ) 2023/249 pridané do prílohy I, môžu Komisiu požiadať o uvedenie dôvodov ich zaradenia do zoznamu. Takúto žiadosť a prípadné pripomienky treba zaslať na túto adresu: European Commission „Restrictive measures“ Rue Joseph II 54 1049 Bruxelles/Brussel BELGIQUE/BELGIË

5. Do pozornosti dotknutých osôb a subjektov sa takisto dáva skutočnosť, že v súlade s podmienkami stanovenými vo štvrtom a v šiestom odseku článku 263 Zmluvy o fungovaní Európskej únie môžu vykonávacie nariadenie (EÚ) 2023/249 napadnúť na Všeobecnom súde Európskej únie.

6. Pre poriadok sa do pozornosti osôb a subjektov zaradených do prílohy I dáva skutočnosť, že môžu predložiť príslušným orgánom daného členského štátu či štátov, ktoré sú uvedené v prílohe II k nariadeniu (ES) č. 881/2002, žiadosť o povolenie použiť zmrazené finančné prostriedky a hospodárske zdroje na pokrytie základných potrieb alebo na osobitné platby podľa článku 2a uvedeného nariadenia.

(1) Ú. v. EÚ L 255, 21.9.2016, s. 25.

(2) Ú. v. EÚ L 34 I, 6.2.2023, s. 1.

(3) Ú. v. ES L 139, 29.5.2002, s. 9.